ছাত্রকে বেত্রাঘাত, শিক্ষকের বিরুদ্ধে মামলা খারিজ করল আদালত

ওয়েব ডেস্ক: ষষ্ঠ শ্রেণির এক ছাত্রকে শৃঙ্খলাভঙ্গের (Disciplinary Violence) অভিযোগে শাস্তি দেওয়ায় এক শরীরশিক্ষার শিক্ষকের (Teacher) বিরুদ্ধে দায়ের হওয়া ফৌজদারি মামলা (Criminal Case) খারিজ করল কর্ণাটক হাইকোর্ট (Karnataka High Court)। বিচারপতি হেমন্ত চন্দনগৌড়ার নেতৃত্বাধীন বেঞ্চ জানিয়েছে, শিক্ষার্থীদের শৃঙ্খলাবোধ শেখানোর স্বার্থে শিক্ষকদের উপযুক্ত পদক্ষেপ নেওয়ার অধিকার রয়েছে।

২০২২ সালের সেপ্টেম্বর মাসে এক শিক্ষার্থীকে শৃঙ্খলা ভঙ্গের কারণে বেত মেরে শাস্তি দেন শিক্ষক। এই ঘটনাকে কেন্দ্র করে ২০২৩ সালের ২৯ জুন ওই শিক্ষকের বিরুদ্ধে এফআইআর দায়ের করা হয়। শিক্ষকের বিরুদ্ধে জুভেনাইল জাস্টিস অ্যাক্ট ও ফৌজদারি ধারায় মামলা করা হয়।

আরও পড়ুন: ফের বার্ড ফ্লু আতঙ্ক! ২ জেলার ১০ গ্রামে শুরু কড়া নজরদারি

বিচারপতি হেমন্ত চন্দনগৌড়া বলেন, অভিভাবকরা তাদের সন্তানদের বিদ্যালয়ে পাঠানোর মাধ্যমে বিদ্যালয় কর্তৃপক্ষকে শৃঙ্খলা রক্ষার দায়িত্ব অর্পণ করেন। কখনও কখনও শিক্ষার্থীদের নিয়ন্ত্রণে আনতে এবং শৃঙ্খলা শেখাতে শাস্তির প্রয়োজন পড়তে পারে।

আদালত আরও জানিয়েছে, শাস্তির কারণে শিক্ষার্থী আহত হয়েছে এমন কোনো প্রমাণ পাওয়া যায়নি। এমনকি শাস্তি সহ্য করার ক্ষমতার অভাব ছিল এমন দাবিরও প্রমাণ নেই। তাছাড়া, ঘটনার এক বছর পর অভিযোগ দায়ের করা হলেও দেরির কারণ সম্পর্কে কোনো ব্যাখ্যা দেওয়া হয়নি। তাই এই মামলাকে আইনি প্রক্রিয়ার পরিপন্থী বলে রায় দিয়েছে আদালত এবং শিক্ষকের বিরুদ্ধে মামলাটি খারিজ করেছে।